Document ID: 32004R0332

A Bizottság 332/2004/EK rendelete
(2004. február 26.)
a 2004. évre vonatkozóan a sertéshúsra és egyes más mezőgazdasági termékekre vonatkozó egyes közösségi vámkontingensek megnyitásáról és kezelésük szabályozásáról szóló 774/94/EK tanácsi rendeletben előírt behozatali szabályoknak a sertéshúságazatban történő alkalmazása részletes szabályainak megállapításáról szóló 1432/94/EK rendelettől való eltérésről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a sertéshús piacának közös szervezéséről szóló, 1975. október 29-i 2759/75/EGK tanácsi rendeletre [1], és különösen annak 8. cikke (2) bekezdésére, 11. cikke (1) bekezdésére és 22. cikke második bekezdésére,
tekintettel a kiváló minőségü marhahúsra, a sertéshúsra, baromfihúsra, búzára és kétszeresre, korpára, korpás lisztre és más maradékra előírt egyes közösségi vámkontingensek megnyitásáról és kezelésére vonatkozó rendelkezésekről szóló, 1994. március 29-i 774/94/EK tanácsi rendeletre [2], és különösen annak 7. cikkére,
mivel:
(1) A Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia 2004. május 1-jei csatlakozásának az Európai Unióhoz lehetővé kell tennie ezen országok számára, hogy a jelenlegi tagállamokra alkalmazandó feltételekkel megegyező feltételek mellett részesülhessenek a 774/94/EK rendeletben a sertéshúsra előírt vámkontingensekből. Ezért lehetőséget kell biztosítani az ezekben az országokban müködő gazdasági szereplők számára, hogy a csatlakozást követően teljes mértékben részt vehessenek ezen kontingensek igénybevételében.
(2) Annak érdekében, hogy a piacon ne alakuljon zavar se 2004. május 1. előtt, se azután, a különböző kontingensrészletek tekintetében az 1432/94/EK bizottsági rendeletben [3] 2004-re előírt időbeosztást módosítani kell, a mennyiségek felosztását pedig ki kell igazítani, mindezt azonban a 774/94/EK rendeletben előírt teljes mennyiségek megváltoztatása nélkül. A kérelmek benyújtásának határidejét szintén módosítani kell.
(3) Ezért a 2004. évre vonatkozóan rendelkezni kell az 1432/94/EK rendelet 2. cikkében, illetve 4. cikkének (1) bekezdésében megállapított intézkedések módosításáról, illetve kiigazításáról.
(4) Az e rendeletben előírt intézkedések összhangban vannak a Sertéshúspiaci Irányítóbizottság véleményével,
ELFOGADTA EZT A RENDELETET:
1. cikk
(1) Az 1432/94/EK rendelet 2. cikkétől eltérve, a 2004. április 1-jétől június 30-ig tartó időszakra a kontingensek felosztása a következő:
a) a 2004. április 1-jétől 30-ig tartó időszakra 8 %;
b) a 2004. május 1-jétől június 30-ig tartó időszakra 17 %.
(2) Az 1432/94/EK rendelet 4. cikkének (1) bekezdéséről eltérve, a 2004. május 1-jétől június 30-ig tartó időszakra az engedély iránti kérelmeket május első hét napja során kell benyújtani.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ezt a rendeletet 2004. április 1-jétől június 30-ig kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. február 26-án.

Labels: 3
17
6